РЕПУБЛКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/255-14

10. септембар 2014. године

Б е о г р а д

З А П И С Н И К

12. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 10. СЕПТЕМБРА 2014. ГОДИНЕ

Седница је почела у 12.00 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Зоран Бојанић, Бранка Бошњак, Јовица Јевтић, Драган Јовановић, Милан Ковачевић, Зоран Милекић, Мујо Муковић, др Владимир Орлић, Катарина Ракић, Сузана Спасојевић, и Вучета Тошковић.

Седници је присуствовао заменик члана Одбора Момо Чолаковић (заменик Константина Арсеновића).

Седници нису присуствовали чланови Одбора: Јован Марковић, Саша Мирковић, Александар Сенић и Горан Ћирић, нити њихови заменици.

Седници су присуствовали: Александра Дамјановић, државни секретар Министарства грађевинарства, саобраћаја и инфраструктуре, Дејан Трифуновић, државни секретар Министарства грађевинарства, саобраћаја и инфраструктуре и Зоран Илић, помоћник министра за ваздушни саобраћај.

Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Извештаја о раду Министарства грађевинарства, саобраћаја и инфраструктуре за период мај-јул 2014. године (број 02-2722/14 од 25.08.2014. године);
2. Разматрање Основe за вођење преговора и закључивање Споразума о преносу надлежности за пружање услуга у ваздушном саобраћају између Владе Републике Србије и Владе Републике Хрватске (број 343-2844/14 од 05.09.2014.године);
3. Разматрање Основe за вођење преговора и закључивање Споразума о преносу надлежности за пружање услуга у ваздушном саобраћају између Владе Републике Србије, Владе Црне Горе и Савета министара Босне и Херцеговине (број 343-2845/14 од 05.09.2014.године);
4. Р а з н о.

Прва тачка дневног реда **- Разматрање Извештаја о раду Министарства грађевинарства, саобраћаја и инфраструктуре за период мај-јул 2014. године**

У уводном излагању, Дејан Трифуновић, државни секретар у Министарству грађевинарства, саобраћаја и инфраструктуре је образлажући Извештај истакао да је најважнији сегмент рада Министарства у наведеном периоду била припрема законских и подзаконских аката. Министарство је израдило текст Нацрта закона о планирању и изградњи, а припремљен је и усвојен Закон о отклањању последица поплава у Републици Србији. Предлог закона о превозу путника у друмском саобраћају, Предлог закона о превозу терета у друмском саобраћају и Закон о изменама и допунама Закона о ваздушном саобраћају су у финалној изради, а у припреми су и Закон о жичарама, Закон о уговорима о превозу у железничком собраћају, Закон о изменама и допунама Закона о железници и Закон о изменама и допунама Закона о безбедности и интероперабилности железнице. Када су у питању подзаконска акта у наведеном периоду донето је преко педесет уредби, правилника и стратешких планских докумената. Кроз рад комисија, пре свега Републичке ревизионе комисије и Комисије за издавање лиценци за привредна друштва, одобрено је око 20 пројеката.

Други важан сегмент рада Министарства су четири значајне реформе које се спроводе. Прва се односи на Железнице Србије, друга је интеграција два јавна предузећа, ЈП Путеви Србије и ЈП Коридори Србије, а трећа се тиче обједињавања ародрома који су сада у функцији и стварању неке врсте синергије са постојећим аеродромом „Никола Тесла“. Крајњи циљ је ново акционарско друштво које ће објединити аеродром Никола Тесла и најмање још 5 нових аеродрома. Четврта реформа се тиче Института ЦИП и Института за путеве, с обзиром да су њихове активности комплементарне, ићи ће се на реструктурирање да би се направио један здрав Национални институт за саобраћај. Поред ових реформи, нагласио је представник Министарства, врши се и унутрашња реформа која се тиче сектора за друмски саобраћај.

Што се тиче пројеката, они су груписани у 19 великих целина. Ове године ће бити завршени радова на деоници Уб-Лајковац, кинески партнер је отпочео радове на две деонице Коридора 11, а припремљена је и тендерска документација Уговора за концесију друга два дела Коридора 11. Када је реч о Коридору 10, превазиђена је критична ситуација са Светском банком и на снази су задати рокови.

Као посебно значајан сегмент рада представник Министарства је навео сарадњу са кинеским партнером. Тренутно је у фази реализације шест пројеката, од тога три активна пројекта, пројекат Земун-Борча, пројекат две деонице аутопута и пројекат Костолац, а наша делегација тренутно је на разговору у Кини са још 25 иницијатива.

Министарство је утврдило државни програм у ресору саобраћаја и инфраструктуре, а припремљен је и државни програм који се односи на клизишта, који ће ускоро бити на Влади. Превазиђени су и проблеми са Програмом за рехабилитацију где су обезбеђена средства три развојне банке.

У току расправе, која је уследила указано је на потребу да се изврши коректура Извештаја и да се престроги квалификативи изоставе. Постављена су и питања да ли се формира ново јавно предузеће припајањем ЈП ,,Коридори Србије“ предузећу ЈП ,,Путеви Србије“, како је решено финансирање пројекта пруге Београд-Будимпешта, шта се подразумева под термином „архитектонска политика Србије“ и који је плански основ за пројекат „Београд на води“.

Представници Министарства су одмах одговорили на постављена питања. ЈП ,,Коридори Србије“ се припајају ЈП ,,Путевима Србије“, мотив је формирање једног ефикасног предузећа и тај процес ће се завршити до краја године. Када је реч о пројекту везаном за пругу Београд-Будимпешта, то је пројекат у коме се наша држава не задужује већ је у питању концесиони модел.

Термин „архитектонска политика Србије“ представља заправо један вид платформе, односно стратегије за развој и унапређење урбанизма и планирања простора у Републици Србији. Када је реч о пројекту Београд на води Министарство је донело два важна акта, први је Закључак којим се овај пројекат проглашава пројектом од значаја за Републику Србију, а други је Одлука о приступању изради просторног плана подручја посебне намене дела приобаља Београд на води. Кроз ову одлуку започета је и конкретна реализација на изради планског докумената, који ће бити на нивоу Плана детаљне регулације. Сагледани су сви суштински проблеми, па и питање комуналне инфраструктуре постојећих и будућих капацитета као и планирана саобраћајна решења у обухвату овог планског документа. Врста планског документа која је изабрана процењена је као најбоља, а најшира јавност ће бити упозната са свим предложеним решењима до краја септембра.

У дискусији су учествовали народни посланици: Драган Јовановић, Вучета Тошковић, Бранка Бошњак, Милутин Мркоњић, Сузана Спасојевић, Милан Ковачевић, Катарина Ракић, др Владимир Орлић и Зоран Милекић.

Одбор за просторно планирање, саобраћај, инфраструктуру и телекомуникације је, већином гласова (9 гласова за, 1 против, уздржана 2, није гласао 1), закључио да прихвати Извештај о раду Министарства грађевинарства, саобраћаја и инфраструктуре за период мај-јул 2014.године.

Друга тачка дневног реда - **Разматрање Основe за вођење преговора и закључивање Споразума о преносу надлежности за пружање услуга у ваздушном саобраћају између Владе Републике Србије и Владе Републике Хрватске**

Зоран Илић, помоћник министра за ваздушни саобраћај, образложио је разлоге за вођење преговора и закључивање Споразума о преносу надлежности за пружање услуга у ваздушном саобраћају између Владе Републике Србије и Владе Републике Хрватске и Споразума о преносу надлежности за пружање услуга у ваздушном саобраћају између Владе Републике Србије, Владе Црне Горе и Савета министара Босне и Херцеговине (друга и трећа тачка дневног реда) који се тичу ваздушног простора Србије и Хрватске, Србије, Црне Горе и Босне и Херцеговине. Наглашено је да су Споразуми у складу са стандардима који су усвојени на Међународној организацији цивилног ваздухопловства још 1944.године. Сва нова регулатива, и домаћа и европска, се заснива на тим принципима и међународно утврђеним стандардима. Што се тиче споразума са Хрватском он подразумева да један део простора Хрватске надзире Република Србија а да један део наше територије надзире Република Хрватска. Циљ је повећати безбедност и омогућити квалитетан прилаз авионима који слећу на аеродром „Никола Тесла“, као и на аеродром у Осјеку. Сви авиони који слећу у Београд, а који долазе из западне Европе, прелећу тај простор, те је у економском смислу за нас закључивање овог споразума потпуно оправдано. Циљ оба споразума је избегавање било какавих негативних ефеката, који би могли да произађу из даљег одлагања увођења поједностављних процедура слетања на наведене аеродроме.

У складу са чланом 8. Закона о закључивању и извршавању међународних уговора („Службени гласник РС“, број 32/13) и чланом 57. Пословника Народне скупштине („Службени гласник РС“, број 20/12-пречишћен текст), Одбор за просторно планирање, саобраћај, инфраструктуру и телекомуникације је донео

О Д Л У К У

1. Даје се сагласност Влади Републике Србије за привремену примену Споразума о преносу надлежности за пружање услуга у ваздушном саобраћају између Владе Републике Србије и Владе Републике Хрватске, до његовог ступања на снагу.

2. Ову одлуку доставити Влади Републике Србије, на даљу надлежност.

3. Ову одлуку доставити председнику Народне скупштине, ради информисања.

О б р а з л о ж е њ е

Дописом 05 Број: 760-9953/2014, Влада Републике Србије је 5. септембра 2014. године доставила Народној скупштини Основу за вођење преговора и закључивање Споразума о преносу надлежности за пружање услуга у ваздушном саобраћају између Владе Републике Србије и Владе Републике Хрватске, ради давања сагласности надлежног одбора за његову привремену примену до ступања на снагу, у складу са чланом 8. Закона о закључивању и извршавању међународних уговора.

Чланом 8. став 1. Закона о закључивању и извршавању међународних уговора прописано је да Влада, изузетно, по добијању сагласности надлежног одбора Народне скупштине може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покренут у року од 30 дана од датума његовог потписивања.

Након разматрања предлога Владе, Одбор за просторно планирање, саобраћај, инфраструктуру и телекомуникације је закључио да постоје разлози за привремену примену Споразума о преносу надлежности за пружање услуга у ваздушном саобраћају између Владе Републике Србије и Владе Републике Хрватске пре његовог ступања на снагу, у циљу избегавања било каквих негативних ефеката, који би могли да произађу из даљег одлагања увођења поједностављених процедура слетања на наведене аеродроме.

У складу са наведеним, Одбор за просторно планирање, саобраћај, инфраструктуру и телекомуникације је одлучио да дâ сагласност Влади да се Споразум о преносу надлежности за пружање услуга у ваздушном саобраћају између Владе Републике Србије и Владе Републике Хрватске привремено примењује до његовог ступања на снагу.

Трећа тачка дневног реда - **Разматрање Основe за вођење преговора и закључивање Споразума о преносу надлежности за пружање услуга у ваздушном саобраћају између Владе Републике Србије, Владе Црне Горе и Савета министара Босне и Херцеговине**

У складу са чланом 8. Закона о закључивању и извршавању међународних уговора („Службени гласник РС“, број 32/13) и чланом 57. Пословника Народне скупштине („Службени гласник РС“, број 20/12-пречишћен текст), Одбор за просторно планирање, саобраћај, инфраструктуру и телекомуникације, донео је

О Д Л У К У

1.Даје се сагласност Влади Републике Србије за привремену примену Споразума о преносу надлежности за пружање услуга у ваздушном саобраћају између Владе Републике Србије, Владе Црне Горе и Савета министара Босне и Херцеговине, до његовог ступања на снагу.

2. Ову одлуку доставити Влади Републике Србије, на даљу надлежност.

3. Ову одлуку доставити председнику Народне скупштине, ради информисања.

О б р а з л о ж е њ е

Дописом 05 Број: 760-9422/2014-2, Влада Републике Србије је 5. септембра 2014. године доставила Народној скупштини Основу за вођење преговора и закључивање Споразума о преносу надлежности за пружање услуга у ваздушном саобраћају између Владе Републике Србије, Владе Црне Горе и Савета министара Босне и Херцеговине, ради давања сагласности надлежног одбора за његову привремену примену до ступања на снагу, у складу са чланом 8. Закона о закључивању и извршавању међународних уговора.

Чланом 8. став 1. Закона о закључивању и извршавању међународних уговора прописано је да Влада, изузетно, по добијању сагласности надлежног одбора Народне скупштине може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покренут у року од 30 дана од датума његовог потписивања.

Након разматрања предлога Владе, Одбор за просторно планирање, саобраћај, инфраструктуру и телекомуникације је закључио да постоје разлози за привремену примену Споразума о преносу надлежности за пружање услуга у ваздушном саобраћају између Владе Републике Србије, Владе Црне Горе и Савета министара Босне и Херцеговине пре његовог ступања на снагу, у циљу избегавања било каквих негативних ефеката, који би могли да произађу из чињенице да нису прописани одговарајући услови за пружање услуга у ваздушном саобраћају у делу ваздушног простора за који је пренета надлежност. Такође, привременом применом Споразума, Република Србија би избегла било какву одговорност за евентуално кашњење поменутог међународног пројекта.

У складу са наведеним, Одбор за просторно планирање, саобраћај, инфраструктуру и телекомуникације је одлучио да дâ сагласност Влади да се Споразум о преносу надлежности за пружање услуга у ваздушном саобраћају између Владе Републике Србије, Владе Црне Горе и Савета министара Босне и Херцеговине привремено примењује до његовог ступања на снагу.

Четврта тачкадневног реда**- Р а з н о**

Поводом ове тачке дневног реда није било предлога ни дискусије.

На седници је вођен тонски запис.

Седница је закључена у 13.50 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић